b'\n_START_ARTICLE_\nAmy Klobuchar\n_START_SECTION_\nDru\xc5\xbeina in izobrazba\n_START_PARAGRAPH_\nNjen praded Mihael Klobu\xc4\x8dar se je rodil na Tan\xc4\x8di Gori v Beli krajini in je konec 19. stoletja od\xc5\xa1el v Ameriko v Minnesoto, kjer si je na\xc5\xa1el delo kot rudar v t.i. \xc5\xbeeleznem pasu (Iron Range) okoli Gornjega jezera. Njegova rojstna hi\xc5\xa1a \xc5\xa1e stoji in je \xc5\xa1e vedno v lasti Klobu\xc4\x8darjev, le da jo uporabljajo za shranjevanje kme\xc4\x8dkih stvari, saj so si poleg zgradili novo hi\xc5\xa1o._NEWLINE_Njen o\xc4\x8de James John Klobuchar je bil \xc5\xa1portni novinar, sodelavec \xc4\x8dasopisa Star Tribune. Mati Rose Katherine, rojena Heuberger, je \xc5\xa1vicarskega rodu, po poklicu pa je bila u\xc4\x8diteljica. Poleg Amy sta imela \xc5\xa1e mlaj\xc5\xa1o h\xc4\x8der Beth. O\xc4\x8de je imel te\xc5\xbeave z alkoholizmom in je bil pogosto odsoten od doma ter tudi ve\xc4\x8dkrat aretiran zaradi vo\xc5\xbenje pod vplivom alkohola. Ko je bila Amy stara 15 let, sta se star\xc5\xa1a lo\xc4\x8dila \xe2\x80\x93 na o\xc4\x8detovo lastno pobudo. Beth je imela zaradi tega precej te\xc5\xbeav in je pustila \xc5\xa1tudij, zgodaj \xc5\xa1la od doma in se soo\xc4\x8dala \xc5\xa1e z drugimi osebnimi te\xc5\xbeavami. Amy je stik s svojim o\xc4\x8detom v polnosti obnovila \xc5\xa1ele v 90. letih, ko je nehal piti. Star\xc5\xa1a sta se nekaj let po lo\xc4\x8ditvi spravila in ostala najbolj\xc5\xa1a prijatelja, o\xc4\x8de je naposled tudi ob\xc5\xbealoval posledice, ki jih je njegova lo\xc4\x8ditev povzro\xc4\x8dila dru\xc5\xbeini._NEWLINE_\xc5\xa0tudij prava na Univerzi Yale je kon\xc4\x8dala z magna cum laude, nadaljevala pa na Univerzi v Chicagu, kjer je napisala tezo o gradnji Metrodoma v Minneapolisu.\n_START_SECTION_\nPoklicna pot\n_START_PARAGRAPH_\nKlobuchar je bila leta 1998 izvoljena, \xc5\xa1tiri leta kasneje pa potrjena za glavno to\xc5\xbeilko minnesotskega okraja Hennepin. V letu 2001 je bila s strani Minnesota Lawyer izbrana za odvetnico leta. V novembru 2002 je bila za eno leto predsednica okrajne odvetni\xc5\xa1ke zveze Minnesote._NEWLINE_V letu 2006 je kandidirala za mesto v ameri\xc5\xa1kem zveznem senatu kot predstavnica Demokratske kme\xc4\x8dko-delavske stranke Minnesote in bila z 58\xc2\xa0% glasov dne 7. novembra vanj tudi izvoljena. Tako je postala prva izvoljena ameri\xc5\xa1ka senatorka iz Minnesote._NEWLINE_Slovenijo je obiskala dvakrat: Leta 1980 sta jo z o\xc4\x8detom prekolesarila, drugi\xc4\x8d pa jo je obiskala z mo\xc5\xbeem Johnom Besslerjem in h\xc4\x8derko Abigail leta 2013. Takrat se je sre\xc4\x8dala tudi s predsednikom Borutom Pahorjem in takratno predsednico vlade Alenko Bratu\xc5\xa1ek.\n_START_SECTION_\nKandidatura za predsednico ZDA\n_START_PARAGRAPH_\n10. februarja 2019 je napovedala kandidaturo na ameri\xc5\xa1kih predsedni\xc5\xa1kih volitvah 2020.'